La Bibia piemontèisa/Testament Vej/Re/2Re 24


2 Rè

24 

Dël temp dël regn ëd Jehoiachim, rè Nabucodenesar 'd Babilònia a l'ha ocupà la tèra ‘d Giuda. Jehoiachim a l'é rendussje e a l’ha pagaje ‘n tribùt për tre agn, e peui a l’é arvirassje contra. Antlora Nosgnor a l'ha mandaje contra 'd bande armà 'd Babilonèis, Sirian, Moabita e Amonita; a l'ha mnàje për dëstruve Giuda, conform a la paròla che 'l Signor a l'avìa pronunsià për mojen dij sò servent, ij profeta. Sòn a l'é rivaie a Giuda për vorej ëd Nosgnor, che parèj a l'ha vorsù arposselo da soa presensa a motiv dij pëcà 'd Manasse, ch’a l’avìa ampinì Gerusalem ëd sangh nossent. Ël Signor a l’ha pa vorsùje përdoné sti pecà.

Tut lòn che a resta dj'event ëd Jehoiachim, con tut lòn ch’a l'ha fàit, a son dëscrivù ant ël Lìber dij Fàit dij rè 'd Giuda. Jehoiachim, peui, a l'é mòrt e a sò pòst a l'ha arpiassalo tanme rè sò fieul Ioiachin.

Ël regn ëd Ioiachin an Giuda 

Ioiachin a l'avìa disdeut ani cora ch'a l'é vnùit a esse rè: a l'ha regnà tre mèis an Gerusalem. Soa mare, ëd Gerusalem, as ciamava Necosta, fija d'Elnatan. Ioiachin a l'ha fàit lòn ch’a l’é mal a j'euj ëd Nosgnor giusta tanme sò pare.

Damentre che Ioiachin a l’era rè, j’ufissié ‘d Rè Nabucodenesar ëd Babilònia a l’han marcià contra ‘d Gerusalem e a l’han assediala. Nebucodenesar an përson-a a l’era rivà a la sità durant l’assedi. Peui ré Ioiachin, ansem a la regin-a mare, ij sò consijé, ij sò comandant, e ij sò ufissié a son rendusse ai Babilonèis. Ël rè 'd Babilònia, ant l'ann che a fà eut ëd sò regn, a l'ha fàit përsoné Ioiachin. Pròpi coma Nosgnor a l’avìa preanunsià, Nabucodenesar a l’é portasse vìa tùit ij tesòr dël Templi ‘d Nosgnor e dël palass real. A l’ha ‘dcò sfrisà tuti j'asi d'òr che rè Salomon d'Israel a l'avìa fàit fé ant ël templ dël Signor. Rè Nebucodenesar a l'ha dëportà tùit ij resident ëd Gerusalem, comprèis tuti j'ofissiaj, ant ël nùmer ëd 10.000. Tùit ij minusié e ij fré: a son mach pì restaie ij pì pòver dël pais. Ioiachin a l'é stàit dëportà a Babilònia, con soa mare, soe fomne ij sò ufissié, ij sò eunuch e le guide dël pais, portàndje tùit an esili da Gerusalem a Babilònia. Ël rè 'd Babilònia a l'ha 'dcò dëportà 7.000 soldà e mila artësan ovrié e travajeur dël metal, ansema a tùit ij guerié pì vajant. Ël rè 'd Babilònia a l'ha nominà rè al pòst ëd Ioiachin, sò barba Matania, ma a l'ha cambiaje 'l nòm an Zedechia.

Ël regn ëd Zedechia an Giuda 

Zedechia a l'avìa vintun ani cora che a l'é vnùit esse rè, e a l'ha governà óndes ani an Gerusalem. Soa mare a l'era Camotal, fija 'd Geremia, da Libna. Chiel a l'ha fàit lòn ch’a l’é mal a j'euj ëd Nosgnor, precis com a l'avìa fàit Ioiachin. Sòn a l'é ancapità an Gerusalem e an Giuda për motiv ëd la flin-a dël Signor contra la gent ëd Gerusalem e Giuda, findi che a la fin chiel a l’ha bandije da soa presensa e a l’ha mandaje an esili.

La croa ‘d Gerusalem 

Zedechia a l’é arvirasse contra ‘l rè ‘d Babilònia.

Nòte 

Bibia
Testament Vej
Re